als_Latn dik_Latn sag_Latn
Fjalimi i Edi Ramës u redaktua në aeroplan
Publicisti Baton Haxhiu, i cili për së afërmi e ka përcjell vizitën në Beograd të kryeministrit shqiptar Edi Rama, ka shpalosur një detaj interesant lidhur me fjalimin e qeveritarit nga Tirana.
Në emisionin Info Magazina në Klan Kosova, Haxhiu tha se fjalimin e përgatitur më herët Rama e ndryshoi në aeroplan teksa po udhëtonte për në Beograd.
Haxhiu theksoi se deklarata e Ramës për kryeministrin serb Aleksander Vuçiq ishte mjaftë e rëndë.
“Në darkën që u zhvillua mbrëmë në mes të dy kryeministrave Ramës dhe Vuçiqit, mund të them se ishte një darkë shumë e ftohtë pasi që gati rreth 15 minuta Rama dhe Vuçiq nuk janë takuar me njëri-tjetrin. Vuçiq gjatë tërë kohës ia përsëriste Ramës: Pse ma bëre këtë?”, tha Haxhiu, për të shtuar
se po të mos ishte Angela Merkel, vizita në Preshevë nuk do të realizohej.
Valon Murati i Lëvizjes për Bashkim tha se s’bëhesh lider ballkani, pa u bërë lider i kombit, dhe se një gjë të tillë e arriti Edi Rama dje.
Gjatë debatit të Info Magazine u trajtuar edhe çështja e pozitës së Edi Ramës tek ndërkombëtarët. Në këtë pikë, Glauk Konjufca nga Vetëvendosje tha se tani e tutje evropianët do ta respektojnë më tepër Edi Ramën.
Konjufca, i cili ishte kundër kësaj vizite, tha se është befasuar për të mirë kur Edi Rama në mënyrë të drejtpërdrejtë tha se Kosova është një fakt i patjetërsueshëm dhe i pakthyeshëm. /Klan Kosova/
als_Latn als_Latn als_Latn als_Latn als_Latn als_Latn als_Latn als_Latn als_Latn